A BIZOTTSÁG HATÁROZATA
(2007. április 25.)
a Bt176 (SYN-EV176-9) kukorica és az abból előállított termékek forgalomból való kivonásáról
(az értesítés a C(2007) 1804. számú dokumentummal történt)
(Csak az angol nyelvű szöveg hiteles)
(2007/304/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a géntechnológiával módosított élelmiszerekről és takarmányokról szóló, 2003. szeptember 22-i 1829/2003/EK európai parlamenti és tanácsi rendeletre (1) és különösen annak 8. cikke (6) bekezdésére és 20. cikke (6) bekezdésére,
mivel:
(1)
A Bt-endotoxin gén által inszekticid tulajdonságot és a glufozinát-ammónium gyomirtó szerrel szemben fokozott ellenálló képességet biztosító kombinált módosítással géntechnológiával módosított kukoricának (Zea mays L.) a géntechnológiával módosított szervezetek környezetbe történő szándékos kibocsátásáról szóló, 1990. április 23-i 90/220/EGK tanácsi irányelv (2) értelmében történő forgalomba hozataláról szóló, 1997. január 23-i 97/98/EK bizottsági határozat (3) értelmében a Bt176 (SYN-EV176-9) kukorica forgalomba hozatalát jóváhagyták. A 90/220/EGK irányelvet átdolgozták és azt a 2001/18/EK irányelv hatályon kívül helyezte.
(2)
A jóváhagyás a 76/791/EGK bizottsági határozat (4) által létrehozott takarmányozási tudományos bizottság, a 95/273/EK bizottsági határozat (5) által létrehozott élelmiszerügyi tudományos bizottság és a 78/436/EGK bizottsági határozat (6) által létrehozott peszticidek tudományos bizottsága véleményén alapul.
(3)
A SYN-EV176-9 kukoricát és az abból előállított termékeket ezt követően az 1829/2003/EK rendelet (a továbbiakban: a rendelet) 8. cikke (1) bekezdése és 20. cikke (1) bekezdése alapján a Syngenta Crop Protection AG (továbbiakban: a bejelentő) létező termékként bejelentette és bevezették a géntechnológiával módosított élelmiszerek és takarmányok közösségi nyilvántartásába. A bejelentés vonatkozott a SYN-EV176-9 kukoricából álló és/vagy azt tartalmazó vagy abból előállított élelmiszerekre, a SYN-EV176-9 kukoricából előállított élelmiszer-adalékanyagokra, a SYN-EV176-9 kukoricából álló és/vagy azt tartalmazó takarmányokra, a SYN-EV176-9 kukoricából előállított takarmány-alapanyagokra, valamint a SYN-EV176-9 kukoricából előállított takarmány-adalékanyagokra.
(4)
A SYN-EV176-9 kukorica bejelentője a Bizottságnak címzett 2005. szeptember 19-i levelében jelezte, hogy a 2005-ös ültetési időszakot követően felhagyott a SYN-EV176-9 kukorica vetőmagjának a Közösség területén való értékesítésével.
(5)
A bejelentő azt is jelezte a Bizottságnak, hogy nincs szándékában a rendelet 8. cikke (4) bekezdése, 11. cikke, 20. cikke (4) bekezdése és 23. cikke alapján kérelmezni a SYN-EV176-9 kukorica engedélyének megújítását. Ezért 2007. április 18-át követően mind a SYN-EV176-9 kukorica termesztése, mind az abból előállított termékek forgalmazása tilos a Közösségben.
(6)
Ezért megfelelő intézkedéseket kell elfogadni a SYN-EV176-9 kukoricából származó beltenyésztett vonalaknak és hibrideknek a vetőmag-piacról való hatékony kivonása céljából. A vetőmag-piacról való kivonása miatt a SYN-EV176-9 kukoricából származó minden termék várhatóan belátható időn belül eltűnik az élelmiszer- és takarmányláncból.
(7)
Mivel a bejelentő a 2005-ös ültetési időszakot követően az egész Közösségben felhagyott a SYN-EV176-9 kukorica vetőmagjának értékesítésével, a SYN-EV176-9 kukoricából előállított termékek készletét már felhasználták és azok 2007. április 18-át követően várhatóan már nem lesznek jelen a piacon. Ugyanakkor a SYN-EV176-9 kukoricából származó géntechnológiával módosított anyag egy ideig kis nyomokban még előfordulhat élelmiszerekben és takarmányokban.
(8)
A jogbiztonság érdekében átmeneti időszakot kell előírni, amelynek során az élelmiszerek és takarmányok anélkül tartalmazhatnak ilyen anyagokat - véletlen vagy technikailag elkerülhetetlen előfordulás esetén -, hogy megsértenék a rendelet 4. cikke (2) bekezdésében és 16. cikke (2) bekezdésében előírtakat.
(9)
A megengedett szint és az átmeneti időszak megállapításakor figyelembe kell venni, hogy mennyi időre van szükség ahhoz, hogy a vetőmagok piacról való hatékony kivonása kifejtse hatását az élelmiszer- és takarmányláncra. A megengedett szintnek minden esetben a rendelet által a géntechnológiával módosított anyagoknak élelmiszerekben és takarmányokban való véletlen vagy technikailag elkerülhetetlen előfordulására vonatkozóan meghatározott legfeljebb 0,9 %-os címkézési és nyomon követhetőségi küszöbérték alatt kell maradnia.
(10)
A rendelet 28. cikkében előírt, a géntechnológiával módosított élelmiszerek és takarmányok közösségi nyilvántartásának a SYN-EV176-9 kukoricára vonatkozó bejegyzéseit e határozat figyelembevétele érdekében módosítani kell.
(11)
A bejelentőt tájékoztatták az e határozat által előírt intézkedésekre vonatkozóan.
(12)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A SYN-EV176-9 kukoricából származó termesztésre szánt beltenyésztett vonalaknak és hibrideknek a vetőmag-piacról való hatékony kivonása érdekében a bejelentőnek végre kell hajtania a mellékletben előírt intézkedéseket.
A bejelentőnek az e határozatról szóló értesítés időpontjától számított 6 hónapon belül jelentést kell benyújtania a Bizottsághoz a mellékletben előírt intézkedések végrehajtásáról.
2. cikk
Az e határozatról szóló értesítést követő 5 éven belül a SYN-EV176-9 kukoricából álló, azt tartalmazó, illetve abból előállított anyagnak a rendelet 8. cikke (1) bekezdése 20. cikke (1) bekezdése szerint bejelentett élelmiszerekben és takarmányokban való előfordulása az alábbi feltételek mellett engedélyezett:
a)
ez az előfordulás véletlen vagy technikailag elkerülhetetlen; valamint
b)
az előfordulás aránya nem haladja meg a 0,9 %-ot.
3. cikk
A rendelet 28. cikkében előírt, a géntechnológiával módosított élelmiszerek és takarmányok közösségi nyilvántartásának a SYN-EV176-9 kukoricára vonatkozó bejegyzéseit e határozat figyelembevétele érdekében módosítani kell.
4. cikk
Ennek a határozatnak a Syngenta Crop Protection AG (P.O. Box, CH-4002 Bázel, Svájc) a címzettje.
Kelt Brüsszelben, 2007. április 25-én.